《姚村驿乘马车南过泗水向孔林，宿曲阜城》
清代·洪繻

圣道日榛芜，孔路亦已荒。沙尘飞蔽天，日色为昏黄。

我行八千里，来到泗水旁。秋冬水潦降，波澜何汪洋！

想见横流世，难凘孔泽长！宣公泗渊滥，吴师泗上翔。

此诚鲁壕堑，岂独圣津梁！一车驱两马，浮杠百步强。

桥南见石路，桥下横野航。跋涉崎岖中，突见万古坊。

汉柏参天地，鲁陵匹帝王。回首鲁公台，已至鲁城隍。

信宿陋巷街，瞻见阙里墙。